– На тэрыторыі нашага сельсавета 12 акруг, адпаведна столькі ж і дэпутатаў. Гэта чацвёра жанчын і восем мужчын. Усе народныя абраннікі або пражываюць на тэрыторыі сваіх акруг, або тут працуюць. Уласны аўтарытэт “узрасцілі” справамі, уважлівымі адносінамі да людзей. Канешне, нейкія глабальныя праблемы дэпутатам вырашаць не проста. У паўсядзённым жыцці іх выбаршчыкам-вяскоўцам часта патрэбна дапамога ў дробных бытавых пытаннях. Не гарыць ліхтар на вуліцы, нецвярозы сусед парушае спакой – і чалавеку нязручна, не камфортна. Ён і звяртаецца да дэпутата, маўляў, прымі меры, заступіся, праінфармуй адпаведныя службы... Калі знаходзіць водгук і рэагаванне, выказвае ўдзячнасць. Са свайго вопыту ведаю: і святло адной лямпачкі, вобразна кажучы, пранікае ў сэрца і надоўга застаецца ў памяці.